钦定古今图书集成/方舆汇编/职方典/第1262卷 > 《桃源行》前人
## 钦定古今图书集成/方舆汇编/职方典/第1262卷 > 《桃源行》前人

“渔舟何迢迢，浮在武陵水。”垂纶掷饵信流去，误入桃
源行数里。清源寻尽花绵绵，踏花入迳至洞前。洞门
苍藓烟雾生，暗行数步逢虚明。俗人毛骨惊仙子，争
来致词何至此。须臾皆破冰雪颜，笑言委曲问人间。
因嗟隐身来种玉，不知人世如风烛。筵羞石髓劝客
餐，灯爇松脂留客宿。鸡声犬声遥相闻，晓色葱葱开
五云。渔人振衣起出户，满庭无路花纷纷。翻然恐失
乡县处，一息不肻桃源住。桃花满溪水似镜，尘心如
垢洗不去。仙家一去寻无踪，至今流水山重重。